C 47/132
BG
Официален вестник на Европейския съюз
7.2.2023 г.
Сряда, 6 юли 2022 r.
В. като има предвид, че е необходимо да се поднови социалният договор и да се възстанови доверието; Г. като има предвид, че през септември 2015 г. всички държави поеха ангажимент за амбициозна програма за съвместно справяне с глобалните предизвикателства — Програмата на ООН до 2030 г. за устойчиво развитие; Д. като има предвид, че макар многостранното сътрудничество да продължава да бъде най-добрата организационна система за справяне с глобалните предизвикателства, трябва да се признае, че е трудно да се намери път за ефективното му прилагане; Е. като има предвид, че светът навлезе в нова многополюсна ера с голям потенциал за сътресения, противопоставяне и нестабилност, отличаваща се с голяма геополитическа конкуренция, включваща нетрадиционни заплахи и конфликти, като например хибридни и кибератаки, хибридна война и дезинформация, които често се случват далеч от общественото внимание, но имат значителни последици за сигурността на ЕС и световната сигурност, и за противопоставянето и реакцията на които ние не разполагаме с подходящи инструменти; като има предвид, че съществува риск за разминаване между настоящите глобални предизвикателства и капацитета на съществуващата многостранна система да предоставя ефективни и приобщаващи решения; Ж. като има предвид, че същевременно световният ред все повече се сблъсква с политически въпроси и предизвикателства, които изискват действия на международно равнище, включително ефективен глобален политически диалог, сътрудничество и сближаване на позициите, за да бъдат разработени устойчиви решения, които могат да предоставят резултати, координирани действия и общи стандарти в рамките на основаващ се на правила ред, който да функционира ефективно в интерес на всички и да насърчава правата на човека и принципите на правовата държава; като има предвид, че тези стандарти следва да допринасят за международния мир, стабилност и устойчиво развитие; като има предвид, че ЕС застава зад международните закони и норми; З. като има предвид, че светът стана по-взаимосвързан, което прави участниците на международната сцена по-взаимозависими, а предизвикателствата — по-сложни; като има предвид, че произтичащите от това многопластови проблеми изискват колективни действия, гъвкави структури и участието на всички заинтересовани страни; И. като има предвид, че настоящият многостранен ред произтича от световния ред, възникнал след 1945 г., и не отразява непременно в пълна степен днешния свят, предвид това, че не всички настоящи глобални участници се вземат надлежно предвид при проектирането на многостранната структура, Й. като има предвид, че политиките и нормите за глобален контрол върху оръжията, разоръжаване и неразпространение на оръжия се пренебрегват и отслабват в момент, в който нарастват продажбите на конвенционално оръжие, повишава се равнището на автономност на оръжейните системи и се правят инвестиции в нови оръжия за масово унищожение; К. като има предвид, че многостранното сътрудничество като мирен метод за организиране на отношенията между суверенни държави, е изправен пред все по-големи предизвикателства, отчасти поради промените в международната система, като появата на нови участници на световната сцена и хибридните заплахи, произлизащи от тях, напреженията, произтичащи от естеството на многостранните институции и необходимостта да бъдат реформирани съществуващи от десетилетия организации, нарастващите различия между общественото мнение и институциите, засилването на антиглобалистките настроения, отслабването на позициите на традиционно доминиращите геополитически сили и последващото отслабване на свободите и демокрацията в световен мащаб; като има предвид, че пандемията от COVID-19 и нейното безпрецедентно въздействие върху международната общност засилиха и ускориха тези промени; като има предвид, че сме в началото на нова ера, която заплашва да подкопае над 70 години напредък и относителен мир и да консолидира епоха на силова политика, стремяща се към подкопаване на основания на правила ред, базиращ се на международното право и принципите на правовата държава, отговорността, демокрацията и правата на човека, равенството между половете и многообразието; като има предвид, че съчетанието от национални популистки импулси, различни и променящи се цели и липсата на методи за прилагане и отчетност изправя многостранната система пред предизвикателството да се справи с три свързани кризи: криза на властта, на значимостта и на легитимността — резултат от липсата на политическа воля и координация, най-вече в страните от Запада; Л. като има предвид, че кризата на многостранното сътрудничество може да бъде възможност за възстановяване на консенсуса за международен ред, основан на многостранното сътрудничество и принципите на правовата държава чрез ефективно сътрудничество, солидарност и координация; като има предвид, че ЕС следва да подкрепя инициативи, насочени към включване на възгледите на гражданското общество в процесите на вземане на решения в рамките на многостранни форуми като ООН; като има предвид, че ЕС следва да се застъпва за създаването на Парламентарна асамблея на ООН (ПАООН) в рамките на системата на ООН с цел засилване на демократичния характер, демократичната отчетност и прозрачността на глобалното управление;